b'\n_START_ARTICLE_\nDaang Palibot Blg. 6\n_START_SECTION_\nDaang C-6\n_START_PARAGRAPH_\nMayroon isang itinatayong daan na ipinangalang Daang C-6 sa San Mateo, Rizal. Nagsisimula ito sa sangandaan ng Abenida Heneral Antonio Luna at Daang Batasan\xe2\x80\x93San Mateo. Nagsimula ang pagtatayo noong 2017.\n_START_SECTION_\nLansangan ng Lawa ng Laguna (Laguna Lake Highway)\n_START_PARAGRAPH_\nAng nakompletong bahagi ng C-6 sa Taguig ay ang Lansangan ng Lawa ng Laguna, isang daang may apat na linya at haba na 7 kilometro (4.3 milya). Dumadaan ito mula Kalye M.L. Quezon sa Bicutan hanggang Tulay ng Napindan sa ibabaw ng Ilog Pasig malapit sa hangganan sa pagitan ng Taguig at Taytay. Dati itong tinawag na Taguig Road Dike._NEWLINE_Inaprubanan ang proyektong pandaanan para sa Taguig Road Dike noong 2002 na nilalayong dumaan mula South Luzon Expressway sa Muntinlupa hanggang Rizal sa haba ng 9.8 kilometro (6.1 milya). Nagsisilbi rin itong pangontrol ng pagbaha para sa Taguig.\xc2\xa0Itinayo ito noong 2009 sa baybayin ng Laguna de Bay. Noong Pebrero 2017, pinalawak sa apat na mga linya ang daan at binigyan ito ng Kagawaran ng Pagawaing Bayan at Lansangan (DPWH) ng bagong pangalan na Laguna Lake Highway._NEWLINE_Ipinaplano na iuugnay ang Lansangan ng Lawa ng Laguna sa ipinapanukalang Laguna Lakeshore Expressway Dike.'